## Pravilnik o mjeriteljskim zahtjevima za uređaje za mjerenje krvnog tlaka (tlakomjere)

### NN 53/2005 (25.4.2005.), Pravilnik o mjeriteljskim zahtjevima za uređaje za mjerenje krvnog tlaka (tlakomjere)

# DRŽAVNI ZAVOD ZA MJERITELJSTVO

**1010**

Na
temelju članka 16. stavak 3. Zakona o mjeriteljstvu (»Narodne novine«, broj
163/03.), ravnatelj Državnog zavoda za mjeriteljstvo donosi

## PRAVILNIK

### O MJERITELJSKIM ZAHTJEVIMA ZA UREĐAJE ZA MJERENJE KRVNOG TLAKA (TLAKOMJERE)

I. OPĆE ODREDBE

Članak 1.

Ovim
se pravilnikom propisuju mjeriteljski zahtjevi koje moraju zadovoljavati
uređaji za mjerenje krvnog tlaka (u nastavku teksta »tlakomjeri«).

Članak 2.

Tlakomjeri,
u smislu odredaba ovog pravilnika, su uređaji pomoću kojih se mjeri krvni tlak
kod odraslih osoba, a čiji se mjerni sklop (dio) sastoji od:

a)
mehaničkih tlakomjera

1.
manometra s tekućinom (živin tlakomjer), jer se kao tekućina upotrebljava živa

2.
manometra s elastičnim mjernim elementom (manometar s cjevastom oprugom,
manometar s spiralnom oprugom, manometar s elastičnom membranom, manometar s
elastičnom čahurom ili kapsulom i manometar s elastičnim šupljim tijelom)

b)
elektroničkih tlakomjera

3.
elektroničkog mjernog sklopa s pokaznim uređajem.

II. ZAHTJEVI NA
TLAKOMJERE

Članak 3.

Živini
tlakomjeri mogu biti dvokraki ili jednokraki sa spremnikom.

Unutarnji
promjer mjerne cijevi ne smije biti manji od 4 mm.

Članak 4.

Kod
živinih tlakomjera moraju presjeci elemenata u kojima je živa biti takvi da se
živa u njima ujednačeno kreće.

Članak 5.

Kod
živinih tlakomjera moraju posude i cijevi u kojima je živa te sastavni elementi
biti izrađeni od materijala koji ne razvijaju kemijsku reakciju sa živom, niti
živa djeluje na njih.

Cijevi
u kojima je živa i uzduž kojih se očitava njezina razina moraju biti izrađene
od prozirna materijala koji omogućuje lako i neometano očitovanje.

Članak 6.

Mehanički
tlakomjeri s elastičnim mjernim elementom moraju biti izrađeni od odgovarajućeg
materijala (npr. bakrenih, niklenih
i čeličnih slitina) i moraju biti izdržljivi i otporni na starenje.

Članak 7.

Ljestvica
mehaničkih tlakomjera mora biti takva da se njezinim pomicanjem može ugoditi
ništica.

U
toku mjerenja ljestvica se ne smije pomicati zbog vibracija ili lakih udaraca.

Članak 8.

Očitovanje
na ljestvici mehaničkih tlakomjera mora biti izravno, bez upotrebe faktora
množenja.

Oznake
na ljestvici mehaničkih tlakomjera moraju biti iskazane u jedinici tlaka mm Hg
ili u kPa.

Članak 9.

Podjela
ljestvice mehaničkih tlakomjera mora biti ujednačena i čista, ugravirana ili
otiskana jasno i neizbrisivo.

Podjelna crta ne smije biti deblja od 1/5 širine podjeljka.

Svaka
peta odnosno svaka deseta podjelna crta mora biti
dulja od ostalih crta.

Najmanje
svaka deseta podjelna crta mora biti obilježena
brojem.

Članak 10.

Ako
na živinim tlakomjerima podjela nije izravno označena na cijevi kroz koju se
kreće živa nego na ljestvici pričvršćenoj uzduž cijevi, ljestvica mora biti
postavljena tako da se može vidjeti sa svake strane živine niti.

Članak 11.

Na
mehaničkim tlakomjerima s elastičnim mjernim elementom, vrh kazaljke mora
pokrivati od 1/3 do 2/3 duljine najkraćih podjelnih
crta.

Kazaljka
na mjestu očitovanja ne smije biti deblja od podjelne
crte.

Članak 12.

Živini
tlakomjeri moraju imati uređaj za zaustavljanje što sprječava rasipanje žive
kao i spremnik za prihvat žive.

Uređaj
za zaustavljanje može se nalaziti u spremniku ili cijevi.

Ako
cijev ima uređaj iz stavka 1. ovoga članaka, usporenje izazvano protokom žive
ne smije biti veće od 1,5 sekunde pri padu tlaka od 187 mm Hg odnosno 25 kPa.

Članak 13.

Mehanički
tlakomjeri s elastičnim mjernim elementom moraju prema ovom pravilniku,
izdržati u transportu:

1.
temperaturu okoline – 20°C i + 50°C, i to šest sati za svaku od tih temperatura

2.
potrese s ubrzanjem 30 m/s˛ i učestalošću od 80 do 120 udaraca u minuti, i to
dva sata.

Članak 14.

Mjerni
mehanizam i mjerna ljestvica mehaničkih tlakomjera moraju imati ovoj koji ih
štiti od prašine.

Članak 15.

Kod
mehaničkih tlakomjera kod kojih se krvni tlak mjeri pomoću slušalica
(stetoskopa), smanjivanje tlaka u zatvorenom sustavu ne smije iznositi više od
4 mm Hg/min (0,6 kPa/min).

Članak 16.

Elektronički
tlakomjer mora biti konstruiran tako da omogućuje na pokaznom uređaju lako
prepoznavanje i očitovanje mjernih vrijednosti i drugih oznaka smještenih na
kućištu tlakomjera.

Ako
se na pokaznom uređaju elektroničkih tlakomjera upotrebljavaju kratice, one
moraju biti označene na sljedeći način:

»SYS«
za sistolički krvni tlak i

»DIA«
za dijastolički krvni tlak.

Kratice
od samo jednog slova moraju biti smještene tako da ne može doći do zabune
odnosno zamjene s oznakama međunarodnih SI-jedinica.

Članak 17.

Manžete
koje se upotrebljavaju kod elektroničkih tlakomjera mogu biti smještene
neposredno na kućište tlakomjera ili mogu biti razdvojene od kućišta.

Članak 18.

Kod
elektroničkih tlakomjera, smanjivanje tlaka u zatvorenom sustavu ne smije
iznositi više od 6 mm Hg/min (0,8 kPa/min).

Članak 19.

Napajanje
energijom za rad elektroničkih tlakomjera može biti baterijsko ili iz vanjskog
strujnog izvora.

Konstrukcija
i zaštita elektroničkih tlakomjera s vanjskim napajanjem mora biti tako
izvedena da spriječi djelovanje struje na osobe koje s njima rukuju ili kojima
se mjeri tlak.

Članak 20.

Prema
načinu uporabe, živini tlakomjeri su samostojeći (stolni ili zidni).

Mehanički
tlakomjeri s elastičnim mjernim elementom mogu biti ručni ili samostojeći.

Elektronički
tlakomjeri mogu biti ručni, samostojeći ili ugrađeni u drugu opremu.

III. GRANICE DOPUŠTENIH
POGREŠAKA

Članak 21.

Granice
dopuštene pogreške pokazivanja tlakomjera za svaku vrijednost tlaka u mjernom
području ne smiju iznositi više od ± 0,5 kPa ili ±
3,75 mmHg.

Varijacije
pokazivanja tlakomjera ne smiju premašiti apsolutnu vrijednost najveće
dopuštene pogrješke.

Pri
atmosferskom tlaku kazaljka manometra, pokazni uređaj elektroničkoga mjernog
sklopa odnosno razina žive u mjernoj cijevi treba pokazivati ništicu ili biti u
granicama koje odgovaraju najvećoj dopuštenoj pogrješci.

Članak 22.

Pri
temperaturama između 15 °C i 25 °C, najveće dopuštene pogrješke ne smiju
premašiti apsolutnu vrijednost granica dopuštene pogrješke.

Nakon
djelovanja pretlaka u iznosu većem za 10% od gornje
granice mjerenja kroz 15 minuta, pogrješke mjerenja tlakomjera ne smiju
premašiti apsolutnu vrijednost granica dopuštene pogrješke.

IV. NATPISI I OZNAKE

Članak 23.

Natpisi
i oznake na tlakomjeru moraju biti ispisani na hrvatskome jeziku, latiničnim
pismom.

Članak 24.

Natpisi
i oznake na tlakomjeru moraju biti jasni, dobro vidljivi u radnim uvjetima i
ispisani tako da se ne mogu izbrisati ni skinuti.

Članak 25.

Na
kućištu tlakomjera ili na brojčaniku manometra (kod tlakomjera s elastičnim
mjernim elementom) moraju se ispisati ovi natpisi i oznake:

1.
naziv ili znak proizvođača

2.
serijski ili tvornički broj

3.
službena oznaka tipa mjerila.

V. ZAVRŠNE I PRIJELAZNE
ODREDBE

Članak 26.

Danom
stupanja na snagu ovoga pravilnika prestaju važiti odred­be
Priloga br. 3 (Tehnički i mjeriteljski zahtjevi i
postupak ispitivanja i ovjeravanja tlakomjera za mjerenje krvnog tlaka)
Pravilnika o uvjetima ovlašćivanja pravnih osoba i servisa, o postupku
ispitivanja i ovjeravanja, o tehničkim i mjeriteljskim zahtjevima za manometre,
vakuumometre i manovakuumometre,
mjerne pretvornike tlaka, uređaje za mjerenje krvnog tlaka i tlakomjere za gume
(»Narodne novine« br. 142/04.).

Članak 27.

Ovaj
pravilnik stupa na snagu osmog dana od dana objave u »Narodnim novinama«.

Klasa:
011-02/05-07/14

Urbroj: 558-03/11-05-1

Zagreb,
14. travnja 2005.

Ravnatelj

Državnog zavoda za mjeriteljstvo

**dr****. sc. Marijan Andrašec, dipl. ing**., v. r.

Pravilnik, NN 53/2005-1010